CELEX: 32019R0357
Language: lt
Date: 2018-12-13 00:00:00
Title: 2018 m. gruodžio 13 d. Komisijos deleguotasis reglamentas (ES) 2019/357, kuriuo Europos Parlamento ir Tarybos reglamentas (ES) 2015/2365 papildomas techniniais reguliavimo standartais, susijusiais su prieiga prie sandorių duomenų saugyklose laikomų vertybinių popierių įsigijimo finansavimo sandorių (VPĮFS) duomenų (Tekstas svarbus EEE.)

22.3.2019   
               
               
                  LT
               
               
                  Europos Sąjungos oficialusis leidinys
               
               
                  L 81/22
               
            
         KOMISIJOS DELEGUOTASIS REGLAMENTAS (ES) 2019/357
         2018 m. gruodžio 13 d.
         kuriuo Europos Parlamento ir Tarybos reglamentas (ES) 2015/2365 papildomas techniniais reguliavimo standartais, susijusiais su prieiga prie sandorių duomenų saugyklose laikomų vertybinių popierių įsigijimo finansavimo sandorių (VPĮFS) duomenų
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012 (1), ypač į jo 12 straipsnio 3 dalies c ir d punktus,
         kadangi:
         
                     (1)
                  
                  
                     Reglamento (ES) 2015/2365 12 straipsnio 2 dalimi reikalaujama, kad tame straipsnyje išvardyti subjektai turėtų prieigą prie vertybinių popierių įsigijimo finansavimo sandorių (VPĮFS) duomenų, kad galėtų vykdyti savo pareigas ir įgaliojimus. Todėl itin svarbu, kad sandorių duomenų saugyklos galėtų tiksliai identifikuoti susijusias sandorio šalis ir sandorius. Sandorių duomenų saugyklų suteikiama prieiga turėtų apimti prieigą prie sandorio šalies sudarytų VPĮFS duomenų, nepriklausomai nuo to, ar ta sandorio šalis yra kitos įmonės patronuojančioji arba patronuojamoji įmonė, arba nuo to, ar ta informacija susijusi su sandoriais, sudarytais per konkretų sandorio šalies filialą, su sąlyga, kad būtų reikalaujama prieigos prie informacijos, kurios reikia atitinkamo subjekto pareigoms ir įgaliojimams vykdyti;
                  
               
                     (2)
                  
                  
                     daugelis iš Reglamento (ES) 2015/2365 12 straipsnio 2 dalyje išvardytų subjektų turi daug ir skirtingų įgaliojimų bei poreikių. Siekiant išvengti to, kad sandorių duomenų saugyklos turėtų nuolat tikrinti, pagal kurį įgaliojimą ir dėl kurio konkretaus poreikio subjektas prašo prieigos, ir kartu toms sandorių duomenų saugykloms neužkrauti nebūtinos administracinės naštos, tikslinga leisti, kad sandorių duomenų saugyklos kiekvienam subjektui suteiktų vieną prieigą, kuri turėtų apimti kiekvieno subjekto įgaliojimus ir konkrečius poreikius;
                  
               
                     (3)
                  
                  
                     su sandorių duomenų saugyklomis susiję Europos vertybinių popierių ir rinkų institucijos (ESMA) įgaliojimai ir pareigos yra nustatyti Reglamento (ES) 2015/2365 5–11 straipsniuose ir, be kita ko, apima sandorių duomenų saugyklų registravimą ir priežiūrą. Siekiant užtikrinti veiksmingą priežiūrą reikia, kad ESMA turėtų neribotą prieigą prie visų sandorių duomenų saugyklų laikomų visų VPĮFS visų duomenų;
                  
               
                     (4)
                  
                  
                     Europos bankininkystės institucija (EBA), Europos draudimo ir profesinių pensijų institucija (EIOPA) ir Europos sisteminės rizikos valdyba (ESRV) priklauso Europos finansų priežiūros institucijų sistemai (EFPIS) ir turi su finansiniu stabilumu bei sistemine rizika susijusių įgaliojimų ir pareigų, kurie labai panašūs į ESMA įgaliojimus ir pareigas. Todėl svarbu, kad tos institucijos, kaip ESMA, turėtų prieigą prie visų VPĮFS visų duomenų;
                  
               
                     (5)
                  
                  
                     kadangi VPĮFS glaudžiai susiję su pinigų politika, Europos centrinių bankų sistemos (ECBS) narys, kaip nurodyta Reglamento (ES) 2015/2365 12 straipsnio 2 dalies f punkte, turėtų turėti prieigą prie VPĮFS, susijusių su to ECBS nario išleista valiuta, visų duomenų ir, konkrečiau, VPĮFS, kurių paskola arba užtikrinimo priemonė išreikšta to ECBS nario išleista valiuta, visų duomenų;
                  
               
                     (6)
                  
                  
                     tam tikri Reglamento (ES) 2015/2365 12 straipsnio 2 dalyje išvardyti subjektai atsako už sisteminės rizikos finansiniam stabilumui stebėseną. Kad galėtų tinkamai vykdyti užduotis, susijusias su finansų sistemos stabilumu, tiems subjektams reikia turėti prieigą prie įvairiausių rinkos dalyvių bei prekybos vietų informacijos ir visapusiškiausių ir detaliausių VPĮFS duomenų, kurie priklauso jų atsakomybės sričiai, kuri, priklausomai nuo atitinkamo subjekto, gali būti valstybė narė, euro zona arba Sąjunga;
                  
               
                     (7)
                  
                  
                     Tarybos reglamentu (ES) Nr. 1024/2013 (2) sukurtas bendras priežiūros mechanizmas. Sandorių duomenų saugykla turėtų užtikrinti, kad Europos Centrinis Bankas (ECB) turėtų prieigą prie visų VPĮFS, kuriuos sudaro sandorio šalys, kurioms pagal bendrą priežiūros mechanizmą taikoma ECB priežiūra pagal Reglamentą (ES) Nr. 1024/2013, duomenų;
                  
               
                     (8)
                  
                  
                     dėl Sąjungos vertybinių popierių ir rinkų institucijų, nurodytų Reglamento (ES) 2015/2365 12 straipsnio 2 dalies i punkte, įgaliojimų ir konkrečių poreikių šioms institucijoms reikalinga prieiga prie VPĮFS, kurie yra sandoriai arba susiję su rinkomis, paskolintais ar pasiskolintais arba kaip užtikrinimo priemonė pateiktais vertybiniais popieriais, lyginamaisiais indeksais, naudojamais kaip orientaciniai rodikliai, ir sandorio šalimis, kuriuos apima tokios institucijos priežiūros pareigos ir įgaliojimai, visų duomenų;
                  
               
                     (9)
                  
                  
                     pagal Europos Parlamento ir Tarybos direktyvą 2014/59/ES (3), siekiant neleisti problemoms išplisti, pertvarkymo institucijoms reikia suteikti veiksmingų priemonių dėl tos direktyvos 1 straipsnio 1 dalyje nurodytų subjektų. Todėl kiekviena pertvarkymo institucija turėtų turėti prieigą prie VPĮFS, apie kuriuos praneša tie subjektai, duomenų;
                  
               
                     (10)
                  
                  
                     pagal Europos Parlamento ir Tarybos reglamentą (ES) Nr. 806/2014 (4) Bendra pertvarkymo valdyba atsako už veiksmingą ir nuoseklų bendro pertvarkymo mechanizmo veikimą, įskaitant to reglamento 2 straipsnyje nurodytų subjektų pertvarkymo planų parengimą. Kad Bendra pertvarkymo valdyba galėtų parengti tuos pertvarkymo planus, sandorių duomenų saugykla turėtų Valdybai suteikti prieigą prie VPĮFS, kuriuos sudaro bet kuri sandorio šalis, kuriai taikomas Reglamentas (ES) Nr. 806/2014, duomenų;
                  
               
                     (11)
                  
                  
                     Reglamento (ES) 2015/2365 12 straipsnio 2 dalies m punkte nurodytos institucijos, be kita ko, apima institucijas, kurių kompetencijai priklauso bendras priežiūros mechanizmas ir kredito įstaigų, investicinių įmonių, draudimo ir perdraudimo įmonių, KIPVPS, AIFV, profesinių pensijų fondų, centrinių vertybinių popierių depozitoriumų ir ne finansų sandorio šalių prudencinė priežiūra. Kad tos institucijos galėtų veiksmingai vykdyti savo pareigas ir įgaliojimus, joms reikalinga prieiga prie VPĮFS, apie kuriuos praneša jų atsakomybei priskirtinos sandorio šalys, duomenų;
                  
               
                     (12)
                  
                  
                     Reglamento (ES) 2015/2365 12 straipsnio 2 dalies m punkte nurodytos institucijos, be kita ko, apima institucijas, atsakingas už pagrindinių sandorio šalių veiklos leidimų išdavimą ir tų šalių priežiūrą. Kad tos institucijos galėtų veiksmingai vykdyti savo užduotį, jos turėtų turėti prieigą prie VPĮFS, susijusių su jų prižiūrimomis pagrindinėmis sandorio šalimis, duomenų;
                  
               
                     (13)
                  
                  
                     siekiant užtikrinti prieigos prie VPĮFS duomenų standartizaciją ir nuoseklumą ir sumažinti administracinę naštą tiek institucijoms, kurios turi prieigą prie tų duomenų, tiek sandorių duomenų saugykloms, laikančioms tuos duomenis, sandorių duomenų saugyklos turėtų laikytis konkrečios tvarkos, pagal kurią nustatomos sąlygos, kuriomis ta prieiga bus suteikiama, ir, konkrečiau, nustatoma ta prieiga ir nuolatinės veikimo priemonės;
                  
               
                     (14)
                  
                  
                     siekiant užtikrinti VPĮFS duomenų konfidencialumą, sandorių duomenų saugyklos ir atitinkamos institucijos keistis duomenimis visais atvejais turėtų naudodamosi saugiu mašinų sąveikos ryšiu ir duomenų šifravimo protokolais;
                  
               
                     (15)
                  
                  
                     kad būtų sudarytos sąlygos veiksmingai ir efektyviai palyginti ir apibendrinti skirtingų sandorių duomenų saugyklų VPĮFS duomenis, siekiant suteikti prieigą prie tų duomenų, taip pat užtikrinti institucijų ir sandorių duomenų saugyklų ryšių palaikymą reikėtų naudoti XML formato šablonus ir XML pranešimus, parengtus pagal ISO 20022 metodiką;
                  
               
                     (16)
                  
                  
                     kad Reglamento (ES) 2015/2365 12 straipsnio 2 dalyje išvardytos institucijos galėtų atlikti tikslinius tyrimus, itin svarbu palengvinti sąlygas gauti tiesioginę ir neatidėliotiną prieigą prie konkrečių duomenų bazių ir tam nustatyti derinamas ad hoc užklausas, kuriose būtų nurodomos VPĮFS šalys, VPĮFS rūšis, VPĮFS įvykdymo, termino pabaigos ir nutraukimo laikas, taip pat VPĮFS gyvavimo ciklo etapas;
                  
               
                     (17)
                  
                  
                     kad būtų galima gauti tiesioginę ir neatidėliotiną prieigą prie VPĮFS duomenų ir palengvinti sąlygas atitinkamoms institucijoms ir sandorių duomenų saugykloms pagerinti savo vidinių duomenų procesų laiko planavimą, reikėtų suvienodinti terminus, iki kurių sandorių duomenų saugyklos atitinkamoms institucijoms turėtų suteikti prieigą prie tų VPĮFS duomenų;
                  
               
                     (18)
                  
                  
                     šis reglamentas pagrįstas techninių reguliavimo standartų projektais, kuriuos ESMA pateikė Komisijai pagal Reglamento (ES) Nr. 1095/2010 (5) 10 straipsnyje nustatytą tvarką;
                  
               
                     (19)
                  
                  
                     ESMA surengė atviras viešas konsultacijas dėl šių techninių reguliavimo standartų projektų, išanalizavo galimas su jais susijusias sąnaudas ir naudą ir paprašė, kad pagal Reglamento (ES) Nr. 1095/2010 37 straipsnį įsteigta ESMA Vertybinių popierių ir rinkų suinteresuotųjų subjektų grupė pateiktų savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            VPĮFS duomenys, prie kurių reikia suteikti prieigą
            Sandorių duomenų saugykla užtikrina, kad VPĮFS duomenys, prie kurių reikia suteikti prieigą kiekvienam Reglamento (ES) 2015/2365 12 straipsnio 2 dalyje nurodytam subjektui pagal 3 straipsnį, apimtų šiuos duomenis:
            
                        a)
                     
                     
                        pranešimus apie VPĮFS, pateiktus pagal Komisijos deleguotojo reglamento (ES) 2019/356 (6) priedo 1–4 lenteles, įskaitant VPĮFS, kurių terminas nesuėjęs arba apie kuriuos nepranešta nurodant veiksmo rūšį „klaida“ („Error“), „nutraukimas / pirmalaikis nutraukimas“ („Termination/Early termination“) arba „pozicijos komponentas“ („Position component“), kaip nurodyta Komisijos įgyvendinimo reglamento (ES) 2019/363 (7) I priedo 2 lentelės 98 lauke, naujausią padėtį;
                     
                  
                        b)
                     
                     
                        VPĮFS pranešimų, kuriuos sandorių duomenų saugykla atmetė, įskaitant VPĮFS pranešimus, atmestus per praeitą darbo dieną, ir jų atmetimo priežastį, kaip nurodyta Komisijos deleguotojo reglamento (ES) 2019/358 (8) I priedo 2 lentelėje, atitinkamus duomenis;
                     
                  
                        c)
                     
                     
                        visų VPĮFS, apie kuriuos pranešta ir kurių suderinimo procesą sandorių duomenų saugykla atliko pagal Deleguotąjį reglamentą (ES) 2019/358, išskyrus tuos VPĮFS, kurių galiojimas baigėsi arba dėl kurių gauti VPĮFS pranešimai su nurodytomis veiksmo rūšimis „klaida“, „nutraukimas / pirmalaikis nutraukimas“ arba „pozicijos komponentas“ daugiau nei prieš mėnesį iki tos dienos, kurią vyksta suderinimo procesas, suderinimo statusą.
                     
                  
         
            2 straipsnis
            Viena prieiga
            Sandorių duomenų saugykla subjektams, turintiems daug pareigų ar įgaliojimų pagal Reglamento (ES) 2015/2365 12 straipsnio 2 dalį, prie visų VPĮFS, kuriuos apima tos pareigos ir įgaliojimai, duomenų suteikia vieną prieigą.
         
         
            3 straipsnis
            Prieiga prie VPĮFS duomenų pagal kiekvienos atitinkamos institucijos įgaliojimus ir konkrečius poreikius
            
               1.   Sandorių duomenų saugykla ESMA suteikia prieigą prie visų VPĮFS visų duomenų, kad ji galėtų naudotis turima priežiūros kompetencija pagal savo pareigas ir įgaliojimus.
            
            
               2.   Sandorių duomenų saugykla EBA, EIOPA ir ESRV suteikia prieigą prie visų VPĮFS visų duomenų.
            
            
               3.   Sandorių duomenų saugykla institucijai, vykdančiai prekybos vietų priežiūrą, suteikia prieigą prie visų VPĮFS, įvykdytų tose prekybos vietose, duomenų.
            
            
               4.   Sandorių duomenų saugykla ECBS nariui, kurio valstybės narės valiuta yra euro, ir ECB suteikia prieigą prie visų toliau nurodytų VPĮFS duomenų:
               
                           a)
                        
                        
                           kai paskolinti ar pasiskolinti arba kaip užtikrinimo priemonė pateikti vertybiniai popieriai buvo išleisti subjekto, įsteigto valstybėje narėje, kurios valiuta yra euro, arba to subjekto vardu siūlomi;
                        
                     
                           b)
                        
                        
                           kai paskolinti ar pasiskolinti arba kaip užtikrinimo priemonė pateikti vertybiniai popieriai yra valstybės narės, kurios valiuta yra euro, skolos priemonė;
                        
                     
                           c)
                        
                        
                           kai paskolinta ar pasiskolinta arba kaip užtikrinimo priemonė pateikta valiuta yra euro.
                        
                     
            
               5.   Sandorių duomenų saugykla ECBS nariui, kurio valstybės narės valiuta nėra euro, suteikia prieigą prie visų toliau nurodytų VPĮFS duomenų:
               
                           a)
                        
                        
                           kai paskolinti ar pasiskolinti arba kaip užtikrinimo priemonė pateikti vertybiniai popieriai buvo išleisti subjekto, įsteigto to ECBS nario valstybėje narėje, arba to subjekto vardu siūlomi;
                        
                     
                           b)
                        
                        
                           kai paskolinti ar pasiskolinti arba kaip užtikrinimo priemonė pateikti vertybiniai popieriai yra to ECBS nario valstybės narės skolos priemonė;
                        
                     
                           c)
                        
                        
                           kai paskolinta ar pasiskolinta arba kaip užtikrinimo priemonė pateikta valiuta yra to ECBS nario išleista valiuta.
                        
                     
            
               6.   Sandorių duomenų saugykla Reglamento (ES) 2015/2365 12 straipsnio 2 dalyje nurodytai institucijai, kuri vykdo sisteminės rizikos finansiniam stabilumui stebėseną euro zonoje, suteikia prieigą prie visų VPĮFS, kurie sudaryti prekybos vietose arba sandorio šalių, kurias apima tos institucijos pareigos ir įgaliojimai jai stebint sisteminę riziką finansiniam stabilumui euro zonoje, duomenų. Sandorių duomenų saugykla tai institucijai taip pat suteikia prieigą prie trečiojoje valstybėje įsteigtų sandorio šalių visų filialų, veikiančių valstybėje narėje, kurios valiuta – euro, VPĮFS duomenų.
            
            
               7.   Sandorių duomenų saugykla Reglamento (ES) 2015/2365 12 straipsnio 2 dalyje nurodytai institucijai, kuri vykdo sisteminės rizikos finansiniam stabilumui stebėseną ir kurios valstybės narės valiuta nėra euro, suteikia prieigą prie visų VPĮFS, kurie sudaryti prekybos vietose arba sandorio šalių, kurias apima tos institucijos pareigos ir įgaliojimai jai stebint sisteminę riziką finansiniam stabilumui valstybėje narėje, kurios valiuta nėra euro, duomenų. Sandorių duomenų saugykla tai institucijai taip pat suteikia prieigą prie trečiojoje valstybėje įsteigtų sandorio šalių visų filialų, veikiančių tos institucijos valstybėje narėje, visų VPĮFS duomenų.
            
            
               8.   Sandorių duomenų saugykla ECB, vykdančiam savo uždavinius veikiant bendram priežiūros mechanizmui pagal Tarybos reglamentą (ES) Nr. 1024/2013, suteikia prieigą prie visų VPĮFS, kuriuos sudaro sandorio šalys, kurioms pagal bendrą priežiūros mechanizmą taikoma ECB priežiūra pagal Reglamentą (ES) Nr. 1024/2013, duomenų.
            
            
               9.   Sandorių duomenų saugykla trečiosios valstybės institucijai, dėl kurios priimtas įgyvendinimo aktas pagal Reglamento (ES) 2015/2365 19 straipsnio 1 dalį, suteikia prieigą prie visų VPĮFS, kuriuos apima trečiosios valstybės institucijos įgaliojimai ir pareigos, laikantis minėto įgyvendinimo akto nuostatų, duomenų.
            
            
               10.   Sandorių duomenų saugykla institucijai, paskirtai pagal Europos Parlamento ir Tarybos direktyvos 2004/25/EB (9) 4 straipsnį, suteikia prieigą prie visų VPĮFS, dėl kurių paskolintas ar pasiskolintas arba kaip užtikrinimo priemonė pateiktas vertybinis popierius yra vertybinis popierius, išleistas įmonės, kuri atitinka vieną ar daugiau iš toliau nurodytų sąlygų, duomenų:
               
                           a)
                        
                        
                           įmonei leidžiama prekiauti reguliuojamoje rinkoje, įsteigtoje tos institucijos valstybėje narėje, o perėmimo pasiūlymus dėl tos įmonės vertybinių popierių apima tos institucijos priežiūros pareigos ir įgaliojimai;
                        
                     
                           b)
                        
                        
                           įmonės registruotoji arba pagrindinė buveinė yra tos institucijos valstybėje narėje, o perėmimo pasiūlymus dėl tos įmonės vertybinių popierių apima tos institucijos priežiūros pareigos ir įgaliojimai;
                        
                     
                           c)
                        
                        
                           įmonėms, nurodytoms a arba b punkte, įmonė yra siūlytoja, kaip apibrėžta Direktyvos 2004/25/EB 2 straipsnio 1 dalies c punkte, ir jos siūlomas atlygis apima vertybinius popierius.
                        
                     
            
               11.   Sandorių duomenų saugykla institucijai, nurodytai Reglamento (ES) 2015/2365 12 straipsnio 2 dalies i punkte, suteikia prieigą prie visų VPĮFS, kurie yra sandoriai arba susiję su rinkomis, paskolintais ar pasiskolintais arba kaip užtikrinimo priemonė pateiktais vertybiniais popieriais, lyginamaisiais indeksais, naudojamais kaip orientaciniai rodikliai, ir sandorio šalimis, kuriuos apima tos institucijos priežiūros pareigos ir įgaliojimai, duomenų. Sandorių duomenų saugykla tai institucijai taip pat suteikia prieigą prie trečiojoje valstybėje įsteigtų sandorio šalių visų filialų, veikiančių tos institucijos valstybėje narėje, VPĮFS duomenų.
            
            
               12.   Sandorių duomenų saugykla Energetikos reguliavimo institucijų bendradarbiavimo agentūrai (ACER) suteikia prieigą prie visų VPĮFS, kai paskolinta ar pasiskolinta arba kaip užtikrinimo priemonė pateikta biržos prekė yra energija, duomenų.
            
            
               13.   Sandorių duomenų saugykla pertvarkymo institucijai, nurodytai Reglamento (ES) 2015/2365 12 straipsnio 2 dalies k punkte, suteikia prieigą prie visų VPĮFS, kuriuos sudaro toliau nurodyti subjektai, duomenų:
               
                           a)
                        
                        
                           sandorio šalis, kurią apima tos institucijos pareigos ir įgaliojimai;
                        
                     
                           b)
                        
                        
                           trečiojoje valstybėje įsteigtos sandorio šalies filialas, kuris veikia tos pertvarkymo institucijos valstybėje narėje ir kurį apima jos pareigos ir įgaliojimai.
                        
                     
            
               14.   Sandorių duomenų saugykla Bendrai pertvarkymo valdybai suteikia prieigą prie visų VPĮFS, kuriuos sudaro sandorio šalys, kurioms taikomas Reglamentas (ES) Nr. 806/2014, duomenų.
            
            
               15.   Sandorių duomenų saugykla kompetentingai institucijai, nurodytai Reglamento (ES) 2015/2365 12 straipsnio 2 dalies m punkte, suteikia prieigą prie visų VPĮFS, kuriuos sudaro toliau nurodyti subjektai, duomenų:
               
                           a)
                        
                        
                           sandorio šalis, kurią apima tos institucijos pareigos ir įgaliojimai;
                        
                     
                           b)
                        
                        
                           trečiojoje valstybėje įsteigtos sandorio šalies filialas, kuris veikia tos kompetentingos institucijos valstybėje narėje ir kurį apima jos pareigos ir įgaliojimai.
                        
                     
            
               16.   Sandorių duomenų saugykla institucijai, vykdančiai pagrindinės sandorio šalies priežiūrą, ir ECBS nariui, prižiūrinčiam tą pagrindinę sandorio šalį, suteikia prieigą prie visų VPĮFS, kurių tarpuskaitą atlieka arba kuriuos sudaro ta pagrindinė sandorio šalis, duomenų.
            
         
         
            4 straipsnis
            Prieigos prie VPĮFS duomenų nustatymas
            
               1.   Sandorių duomenų saugykla:
               
                           a)
                        
                        
                           paskiria asmenį (-is), atsakingą (-us) už ryšių su Reglamento (ES) 2015/2365 12 straipsnio 2 dalyje išvardytais subjektais palaikymą;
                        
                     
                           b)
                        
                        
                           savo interneto svetainėje paskelbia nurodymus, kuriais Reglamento (ES) 2015/2365 12 straipsnio 2 dalyje išvardyti subjektai turi vadovautis norėdami gauti prieigą prie VPĮFS duomenų;
                        
                     
                           c)
                        
                        
                           Reglamento (ES) 2015/2365 12 straipsnio 2 dalyje išvardytiems subjektams pateikia 2 dalyje nurodytą formą;
                        
                     
                           d)
                        
                        
                           Reglamento (ES) 2015/2365 12 straipsnio 2 dalyje išvardytiems subjektams nustato prieigą prie VPĮFS duomenų remdamasi tik pateiktoje formoje esančia informacija;
                        
                     
                           e)
                        
                        
                           pagal 5 straipsnį nustato technines priemones, kurios būtinos, kad Reglamento (ES) 2015/2365 12 straipsnio 2 dalyje išvardyti subjektai galėtų susipažinti su VPĮFS duomenimis;
                        
                     
                           f)
                        
                        
                           Reglamento (ES) 2015/2365 12 straipsnio 2 dalyje išvardytiems subjektams suteikia tiesioginę ir neatidėliotiną prieigą prie VPĮFS duomenų per trisdešimt kalendorinių dienų po tos dienos, kai toks subjektas pateikia prašymą dėl tokios prieigos nustatymo.
                        
                     
            
               2.   Sandorių duomenų saugykla parengia formą, kuria Reglamento (ES) 2015/2365 12 straipsnio 2 dalyje išvardyti subjektai turi naudotis teikdami prašymą nustatyti prieigą prie VPĮFS duomenų. Toje formoje prašoma pateikti:
               
                           a)
                        
                        
                           subjekto pavadinimą;
                        
                     
                           b)
                        
                        
                           subjekto asmenį ryšiams;
                        
                     
                           c)
                        
                        
                           subjekto teisines pareigas ir įgaliojimus;
                        
                     
                           d)
                        
                        
                           prašomų VPĮFS duomenų įgaliotųjų naudotojų sąrašą;
                        
                     
                           e)
                        
                        
                           saugaus SSH FTP ryšio duomenis;
                        
                     
                           f)
                        
                        
                           visą kitą techninę informaciją, svarbią subjekto prieigai prie VPĮFS duomenų;
                        
                     
                           g)
                        
                        
                           tai, ar subjekto kompetencijai priklauso sandorio šalys jo valstybėje narėje, euro zonoje arba Sąjungoje;
                        
                     
                           h)
                        
                        
                           sandorio šalių, priklausančių subjekto kompetencijai, rūšis pagal Įgyvendinimo reglamento (ES) 2019/363 I priedo 1 lentelės klasifikaciją;
                        
                     
                           i)
                        
                        
                           subjekto prižiūrimų VPĮFS rūšis;
                        
                     
                           j)
                        
                        
                           visas valstybes nares, kuriose subjektas prižiūri pasiskolintų ar paskolintų arba kaip užtikrinimo priemonė pateiktų vertybinių popierių emitentą, jei yra;
                        
                     
                           k)
                        
                        
                           visas valstybes nares, kuriose subjektas prižiūri pasiskolintas ar paskolintas arba kaip užtikrinimo priemonė pateiktas biržos prekes, jei yra;
                        
                     
                           l)
                        
                        
                           subjekto prižiūrimas prekybos vietas, jei yra;
                        
                     
                           m)
                        
                        
                           subjekto prižiūrimas pagrindines sandorio šalis, jei yra;
                        
                     
                           n)
                        
                        
                           subjekto išleistą valiutą, jei yra;
                        
                     
                           o)
                        
                        
                           Sąjungoje naudojamus lyginamuosius indeksus, kurių administratorius priklauso subjekto kompetencijai, jei yra.
                        
                     
         
         
            5 straipsnis
            Prieigos prie VPĮFS duomenų veikimo priemonės
            
               1.   Sandorių duomenų saugykla nustato ir palaiko būtinas technines priemones, kad subjektai, išvardyti Reglamento (ES) 2015/2365 12 straipsnio 2 dalyje, naudodamiesi saugia mašinų sąveikos sąsaja galėtų prisijungti prie sandorių duomenų saugyklos.
               Taikant pirmą pastraipą, ryšiams palaikyti per tą sąsają sandorių duomenų saugykla naudoja SSH FTP protokolą ir standartizuotus XML pranešimus, parengtus pagal ISO 20022 metodiką.
            
            
               2.   Sandorių duomenų saugykla nustato ir palaiko būtinas technines priemones, kad subjektai, išvardyti Reglamento (ES) 2015/2365 12 straipsnio 2 dalyje, galėtų nustatyti iš anksto numatytus periodinius prašymus pagal 1, 2 ir 3 straipsnius gauti prieigą prie VPĮFS duomenų, būtiną tų subjektų pareigoms ir įgaliojimams vykdyti.
            
            
               3.   Gavusi prašymą sandorių duomenų saugykla subjektams, išvardytiems Reglamento (ES) 2015/2365 12 straipsnio 2 dalyje, suteikia prieigą prie VPĮFS, kuriuos apima jų pareigos ir įgaliojimai pagal 3 straipsnį, pagal bet kokią toliau nurodytų laukų, pateiktų Įgyvendinimo reglamento (ES) 2019/363 I priede, kombinaciją:
               
                           a)
                        
                        
                           pranešimo laiko žyma;
                        
                     
                           b)
                        
                        
                           pranešimą teikianti sandorio šalis;
                        
                     
                           c)
                        
                        
                           kita sandorio šalis;
                        
                     
                           d)
                        
                        
                           pranešimą teikiančios sandorio šalies filialas;
                        
                     
                           e)
                        
                        
                           kitos sandorio šalies filialas;
                        
                     
                           f)
                        
                        
                           pranešimą teikiančios sandorio šalies sektorius;
                        
                     
                           g)
                        
                        
                           pranešimą teikiančios sandorio šalies pobūdis;
                        
                     
                           h)
                        
                        
                           makleris;
                        
                     
                           i)
                        
                        
                           pranešimą teikiantis subjektas;
                        
                     
                           j)
                        
                        
                           naudos gavėjas;
                        
                     
                           k)
                        
                        
                           VPĮFS rūšis;
                        
                     
                           l)
                        
                        
                           užtikrinimo priemonės komponento rūšis;
                        
                     
                           m)
                        
                        
                           prekybos vieta;
                        
                     
                           n)
                        
                        
                           įvykdymo laiko žyma;
                        
                     
                           o)
                        
                        
                           termino pabaigos data;
                        
                     
                           p)
                        
                        
                           nutraukimo data;
                        
                     
                           q)
                        
                        
                           pagrindinė sandorio šalis;
                        
                     
                           r)
                        
                        
                           veiksmo rūšis.
                        
                     
            
               4.   Sandorių duomenų saugykla nustato ir palaiko būtinus techninius pajėgumus, kad galėtų suteikti tiesioginę ir neatidėliotiną prieigą prie VPĮFS duomenų, kuri būtina, kad subjektai, išvardyti Reglamento (ES) 2015/2365 12 straipsnio 2 dalyje, galėtų vykdyti savo įgaliojimus ir pareigas. Prieiga prie tų VPĮFS duomenų suteikiama laikantis šių terminų:
               
                           a)
                        
                        
                           jei prašoma prieigos prie neužbaigtų VPĮFS arba VPĮFS, kurių arba terminas suėjęs, arba apie kuriuos pranešta nurodant veiksmo rūšį „klaida“, „nutraukimas / pirmalaikis nutraukimas“ arba „pozicijos komponentas“, kaip nurodyta Įgyvendinimo reglamento (ES) 2019/363 I priedo 2 lentelės 98 lauke, ne daugiau kaip vieni metai iki dienos, kurią pateiktas prašymas, duomenų: ne vėliau kaip 12:00 suderintuoju pasauliniu laiku pirmą kalendorinę dieną po dienos, kurią pateiktas prašymas dėl prieigos;
                        
                     
                           b)
                        
                        
                           jei prašoma prieigos prie VPĮFS, kurių arba terminas suėjęs, arba apie kuriuos pranešta nurodant veiksmo rūšį „klaida“, „nutraukimas / pirmalaikis nutraukimas“ arba „pozicijos komponentas“, kaip nurodyta Įgyvendinimo reglamento (ES) 2019/363 I priedo 2 lentelės 98 lauke, daugiau kaip vieni metai iki dienos, kurią pateiktas prašymas, duomenų: ne vėliau kaip per tris darbo dienas nuo prašymo dėl prieigos pateikimo;
                        
                     
                           c)
                        
                        
                           jei prašoma prieigos prie VPĮFS, kuriems taikomas ir a, ir b punktas, duomenų: ne vėliau kaip per tris darbo dienas nuo prašymo dėl prieigos pateikimo.
                        
                     
            
               5.   Sandorių duomenų saugykla patvirtina gavusi bet kokį subjektų, išvardytų Reglamento (ES) 2015/2365 12 straipsnio 2 dalyje, pateiktą prašymą gauti prieigą prie VPĮFS duomenų, patikrina tų prašymų teisingumą ir išsamumą ir apie to patikrinimo rezultatus tiems subjektams praneša ne vėliau kaip per šešiasdešimt minučių po prašymo pateikimo.
            
            
               6.   Siekdama užtikrinti duomenų, kurių prieiga suteikiama subjektams, išvardytiems Reglamento (ES) 2015/2365 12 straipsnio 2 dalyje, konfidencialumą, vientisumą ir apsaugą, sandorių duomenų saugykla naudoja elektroninį parašą ir duomenų šifravimo protokolus.
            
         
         
            6 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Jis privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 337, 2015 12 23, p. 1.
         
            (2)  2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).
         
            (3)  2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (OL L 173, 2014 6 12, p. 190).
         
            (4)  2014 m. liepos 15 d. Europos Parlamento ir Tarybos reglamentas (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (OL L 225, 2014 7 30, p. 1).
         
            (5)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (6)  2018 m. gruodžio 13 d. Komisijos deleguotasis reglamentas (ES) 2019/356, kuriuo Europos Parlamento ir Tarybos reglamentas (ES) 2015/2365 papildomas techniniais reguliavimo standartais, kuriais patikslinami sandorių duomenų saugykloms pateiktini vertybinių popierių įsigijimo finansavimo sandorių (VPĮFS) duomenys (žr. šio Oficialiojo leidinio p. 1).
         
            (7)  2018 m. gruodžio 13 d. Komisijos įgyvendinimo reglamentas (ES) 2019/363, kuriuo nustatomi pranešimų apie vertybinių popierių įsigijimo finansavimo sandorių duomenis, teikiamų sandorių duomenų saugykloms pagal Europos Parlamento ir Tarybos reglamentą (ES) 2015/2365, formato ir dažnumo techniniai įgyvendinimo standartai ir iš dalies keičiamos Įgyvendinimo reglamento (ES) Nr. 1247/2012 nuostatos, susijusios su pranešimų kodų naudojimu teikiant pranešimus apie išvestinių finansinių priemonių sutartis (žr. šio Oficialiojo leidinio p. 85).
         
            (8)  2018 m. gruodžio 13 d. Komisijos deleguotasis reglamentas (ES) 2019/358, kuriuo Europos Parlamento ir Tarybos reglamentas (ES) 2015/2365 papildomas sandorių duomenų saugyklų atliekamo vertybinių popierių įsigijimo finansavimo sandorių (VPĮFS) duomenų rinkimo, tikrinimo, bendrinimo, lyginimo ir skelbimo techniniais reguliavimo standartais (žr. šio Oficialiojo leidinio p. 30).
         
            (9)  2004 m. balandžio 21 d. Europos Parlamento ir Tarybos direktyva 2004/25/EB dėl įmonių perėmimo pasiūlymų (OL L 142, 2004 4 30, p. 12).